Bartolomej (apoštol)

Svätý **Bartolomej**, nazývaný tiež *Natanael*, (žil asi začiatkom 1. stor. v galilejskej Káne) bol jedným z dvanástich apoštolov Ježiša Krista. Pravdepodobne pochádzal z rodiny roľníka o čom svedčí jeho plné meno. V aramejčine znelo Natanael Bar-Tolmai, pričom hebrejské „bar tolmai“ znamená oráčov syn.

V evanjeliách podľa Matúša, Marka a Lukáša sa Bartolomej spomína vždy s Filipom. Ani v jednom z týchto troch evanjelií sa však v súvislosti s Bartolomejom nevyskytuje pomenovanie Natanael. Naproti tomu v Jánovom evanjeliu je zasa nazývaný Natanaelom a ani raz Bartolomejom.

Celkovo možno povedať, že z hľadiska verejného účinkovania, zachyteného v Novom zákone, zohral nie veľmi dôležitú úlohu. Okrem zoznámenia sa s Ježišom prostredníctvom apoštola Filipa, ktoré opisuje Jánovo evanjelium, sa jeho meno vyskytuje už iba v zoznamoch apoštolov.

Medzi apoštolov sa dostal Filipovou zásluhou. O prvom stretnutí Ježiša Krista s Bartolomejom hovorí šesť veršov prvej kapitoly Jánovho evanjelia:

[left|thumb|180px|Svätý Bartolomej, detail z [Michelangelo Buonarroti|Michelangelovho *[[Posledný súd (Michelangelo)|Posledného súdu]]* z r. 1537 - 1541 v Sixtínskej kaplnke]]Podľa legiend po Kristovom nanebovstúpení účinkoval na Strednom východe, od Malej Ázie až po Indiu; správy o jeho pôsobení sa objavili dokonca v Etiópii. Zomrel pravdepodobne v Arménsku kam priniesol kresťanstvo. Pohanských obyvateľov krajiny si pohneval šírením viery, uzdravovaním chorých a „posadnutých“, za čo bol umučený. Podľa tradície ho vraj zaživa stiahli z kože a potom ukrižovali dolu hlavou. Táto hrozná smrť je dôvodom, prečo je patrónov garbiarov. Taktiež sa uctieva ako patrón Arménska spolu s apoštolom Júdom Tadeášom.

V 10. storočí sa jeho ostatky dostali do Ríma a boli uložené v kostole San Bartolomeo all'Isola. Neskôr, v roku 1238, sa Bartolomejova lebka dostala do Frankfurtu nad Mohanom, kde je uložená v svätcovi zasvätenej katedrále. Inú svätcovu relikviu, rameno, vlastní Canterburská katedrála.

Utrpenie svätého Bartolomeja našlo svoj odraz i v dielach výtvarných umelcov. Zrejme najznámejším z nich je Michelangelov Bartolomej na freske *[[Posledný súd (Michelangelo)|Posledného súdu]]* v Sixtínskej kaplnke ako postava so stiahnutou vlastnou kožou v ľavej ruke (a s umelcovou podobizňou).

Bartolomejovi je po celej Európe zasvätených množstvo kostolov a chrámov (na Slovensku napr. v Čadci, Prievidzi, Košiciach, v Česku napr. majestátna gotická katedrála v Plzni).

## Iné projekty

## Zdroje
* "Dňa 11. júna : Svätý apoštol Bartolomej." In: Andrej Josafát Gregor Truch: *Život svätých : Duchovné čítanie pre slovenských gréckokatolíckych veriacich na každý deň kalendárneho roka.* Preklad a úprava: Michal Čarný. Prešov : Vydavateľstvo Michala Vaška, 2003, s. 306-307. ISBN 80-7165-381-0
* Bartolomej, apoštol : 11. jún, 25. august." In: Antonín Čížek: *Synaxár : Životy svätých.* Prešov : Spolok biskupa Petra Pavla Gojdiča, 1998, s. 259. ISBN 80-967341-1-3
* Sl. Ravik, *O světcích a patronech*, Levné knihy KMa, Praha, 2006, ISBN 80-7309-343-X
* R. P. Nettelhorst, *100 postáv z Biblie*, Slovart, Bratislava, 2008, ISBN 978-80-8085-619-9

Kategória:Biblické postavy
Kategória:Apoštoli
Kategória:Izraelskí katolícki svätci
Kategória:Izraelskí pravoslávni svätci
Kategória:Popravení ukrižovaním
Kategória:Osobnosti na čadských poštových známkach
Kategória:Ranokresťanskí mučeníci
Kategória:Katolícki svätci majúci sviatok 24. augusta